Sjávarútvegs - og landbúnaðarráðherra hefur birt , á samráðsgátt stjórnvalda , drög að nýrri reglugerð um innflutning á hundum og köttum . Í nýjum drögum er lagt til að einangrun dýranna verði stytt úr fjórum vikum í 14 sólarhringa . Reglugerðina má finna hér . Tillögurnar byggja á áhættumati frá Preben Willeberg , fyrrum yfirdýralækni Danmerkur og hefur Matvælastofnun einnig gefið sérfræðiálit sitt . Í reglugerðinni er einnig lagt til að einangrun hjálparhunda geti farið fram í heimasóttkví . Þá er lögð áhersla á að undirbúningur fyrir almennan innflutning fari að mestu fram í heimalandi eða útflutningslandi dýranna , það er hvað varða bólusetningar , rannsóknir , meðhöndlun og heilbrigðisskoðun . Ekki er litið svo á að verið sé að slaka á kröfum heldur er öðrum aðferðum beitt til þess að halda uppi sömu eða jafnvel meiri vörnum gegn smitsjúkdómum en nú er gert . Hægt er að senda inn umsagnir um reglugerðina til 3. janúar nk .